የእኔም ሆነ የውብሸት ዘገርጂ ሙግት ለጄኔራል ጃገማ ኬሎ ሐውልት መቋቋም የለበትም አይደለም፡፡ ጃጋማ አንድ ጎሳ ወይም ቡድን ጀግና አልነበሩም፡፡ የታላቋ ኢትዮጵያ የቁርጥ ቀን ልጅ ጀግና ነበሩ፡፡ ሌላው የአርበኝነት ተጋድሏቸው እንደተጠበቀ ሆኖ፣ ዛሬም በዘመነ ኢሕአዴግ ሥልጣን የሕዝብ ነው፣ የሥልጣን ምንጭና ባለቤት ሕዝብ ነው፡፡ የመንግሥት ሥልጣን ዝውውር ከጠመንጃ አፈሙዝ የመዞር አዙሪት ተቋርጦ፣ በሕዝብ ድምፅ መስጫ ሳጥን ይተካ የሚለውን ክብር ንዑስ ዓላማ ሲያውጅ የነበረውን ኢትዮጵያዊነት ማኅበር፣ ከክቡር ሐዲስ ዓለማየሁ፣ ደጃዝማች ዶ/ር ዘውዴ ገብረ ሥላሴ፣ ቢትወደድ ዘውዴ ገብረ ሕይወትና ሌሎችም አገር ወዳድ ዜጎች ጋር መሥርተው፣ በሰላማዊ መድረክ ሲታገሉ የነበሩ ታላቅ፣ አዎ ታላቅ ኢትዮጵያዊ ነበሩ፡፡ በነገራችን ላይ እኔም የዚህ ማኅበር አባል ነበርኩና በቅርብ አውቃቸውም ነበር፡፡
